Derby-Lewis se verskoning slegs 'lippediens' | Maroela Media
"Die aansoeker betoon slegs lippediens en nie ware berou nie, veral in die lig van die aansoek wat ons wil maak," het Marumo Moerane SC, vir minister van justisie Michael Masutha, gesê.
Hani se weduwee, Limpho, het hierop hardop "ja" gesê uit die voorste ry in die openbare galery. Derby-Lewis se vrou, Gaye, het 'n paar banke agter haar gesit.
Die prokureurs vir die 79-jarige Derby-Lewis doen aansoek vir 'n dringende hersiening van Masutha se besluit op 30 Januarie dat die aansoek om mediese parool afgekeur is. Hulle wil hê Derby-Lewis moet vrygelaat word sodat hy by die huis kan sterf.
"In gewone taal kan mens sê dit is maklik om te praat," het Moerane bygevoeg. Hy het Hani vroeër 'n "edele ikoon" genoem.
Roelof du Plessis, Derby-Lewis se prokureur, het vroeër gesê sy kliënt het al herhaaldelik berou getoon, wat in ag geneem word om te bepaal of 'n persoon weer 'n oortreding sal begaan. Hy het gesê sy kliënt wou al in die 1990's tydens die Waarheid- en Versoeningskommissie vir me. Hani om verskoning vra, maar SAKP-leier Jeremy Cronin en prokureur George Bizos het geweier.
Volgens die assesserings was hy oor die jare heen berouvol en 'n toegewyde Christen.
Du Plessis het me. Hani uitgenooi om Derby-Lewis in die Eugene Marais-hospitaal te besoek sodat hy "van aangesig tot aangesig" vir haar om verskoning kan vra.
Moerane het hierdie benadering bevraagteken. Hy het gesê die verskoning tydens die WVK was nie in die teenwoordigheid van die Hani-familie nie en toe Derby-Lewis uitgevind het dat die WVK-wet nie 'n verskoning eis nie, het hy dit teruggetrek.
Die hof het gehoor dat 'n dispuut hieroor verklaar is.
"Slegs die vuurwapen verskaf"
Moerane het gesê volgens 'n verslag van die departement van korrektiewe dienste op 9 Junie verlede jaar oor Derby-Lewis se kans om weer die oortreding te begaan, het hy gesê hy het nie 'n aktiewe rol gespeel in die misdaad waarvoor hy tronkstraf uitdien nie. Hy het gesê hy het "slegs die vuurwapen verskaf waarmee Chris Hani vermoor is". "U edelagbare, is dit 'n bewys van berou?" wou Moerane by regter Selby Baqwa weet. "Ons sê dit is nie. En dit was verlede jaar. In die afwesigheid van berou, ware berou aan sy kant, vir die sluipmoord op mnr. Hani, is die weiering van parool geregverdig." Hy het gesê volgens die Wet op Korrektiewe Dienste moet 'n persoon fase 4- terminale kanker hê voordat die persoon op mediese parool vrygelaat kan word. Derby-Lewis was verlede jaar in fase 3b toe 10 lede van die mediese parooladviesraad oor sy parool besluit het.
Twee onafhanklike dokters het egter bevind dat hy wel in fase 4 is. Een van die onafhanklike dokters het verlede Desember gesê Derby-Lewis sal nie nog langer as ses maande leef nie.
"Die aansoeker is nog nie met fase 4-kanker gediagnoseer nie," het Moerane gesê. Hy het gesê Masutha was gebonde deur die wet en moes ewewigtig en konsekwent optree. Hy het bygevoeg Derby-Lewis reageer op chemoterapie en radiasie en is in staat om "selfversorgingspligte" na te kom. Ubuntu en kompassie word in berekening gebring, maar dit was "nie 'n maklike besluit vir Masutha nie, het Moerane bygevoeg.
Derby-Lewis het die vuurwapen aan Janusz Walus, 'n Poolse immigrant, verskaf om Hani op 10 April 1993 in die oprit van sy huis in Boksburg te vermoor.
Derby-Lewis was 'n LP vir die Konserwatiewe Party wat rasse-integrasie en die afbreek van apartheid in Suid-Afrika teengestaan het. Die SAKP en die KP was polities teenstrydige pole.
Die hof het Dinsdag verdaag. Baqwa het dit benadruk dat dit 'n dringende aansoek is.
Bron: Jenni Evans
Interessant dat soveel aandag daaraan gegee word op Derby-Lewis in die tronk te hou! Wat van al die verkragters wat op parool gelaat word en weer verkrag? Hoe het hulle parool gekry? Wat van Shabir Sheik wat nou slegs laag lê want hy is valslik op mediese parool uitgelaat? Dis 'n politieke klug en werklik 'n skreiende skande dat die hof dit boonop toelaat!
Dit is baie jammer dat sy aansoek so onsusesvol is. Dis nie die feit dat hy kwansuis nie berou toon nie. Dis rassisme in sy ergste graad vermom in die hof se uitsprake. Ons regstelsel was nog nooit so eensydig soos nou nie.
Dis omdat hy wit is – hoeveel swart gevangenis wat meer as een moord gepleeg het is nie al vrygelaat nie? Wat maak Chris Hani se lewe belangriker as ander landsburgers s'n? Dan praat hulle van diskrimenasie!!!!
Mense kan alles kwyt raak wat hulle wil maar na soveel jare van sy lewe weggeneem dink ek hy mag "lippetaal" praat. Bo alles is hy n kind van die Here en het hoeveel in die tronk tot redding gebring gee hom biekie tyd saam sy vrou en sy eie lewe asb. Mag die siekte nie sy lewe steel nie! Ook nie die tronk lewe nie.